钦定古今图书集成/明伦汇编/官常典/第278卷 > 《赠高允》北魏·宗钦
## 钦定古今图书集成/明伦汇编/官常典/第278卷 > 《赠高允》北魏·宗钦

钦与高允同为魏著作郎，与崔浩同撰史。宗钦赠诗以相规讽，允答之。后崔浩竟坐暴扬国恶，与宗钦同被诛，允以太子救得免。

嵬峨恒岭。滉瀁沧溟。山挺其和。水燿其精。启兹令族。
应期诞生。华冠众彦。伟迈群英。

其二

于穆吾子，含贞藉茂。如彼松竹，陵霜擢秀。味老思冲，
玩《易》体复。戢翼九皋，声溢宇宙。

其三

我皇龙兴，《重离》叠映。刚德外彰，柔明内镜。乾象奄气，
《坤厚》山竞。风无殊音，俗无异径。

其四

《经纬》曰“文”，著述曰“史。”斟酌九流，错综幽旨。帝用训谘，
明发虚拟。广辟四门，披延髦士。

其五

尔应其求。翰飞东观。口吐琼音。手挥霄翰。弹毫珠零
落。纸锦粲。坟无凝割。典无滞泮。

其六

山降则谦，含柔为信。林崇日渐，明外斯进。有邈夫子，
兼兹《四慎》。弱而难胜，通而不峻。

其七

“《南薰》邈矣，史功不申。”固倾佞窦，雄秽美新。迁以陵腐，
邕、由卓泯。时无逸勒，路盈摧轮。

其八

尹佚谟周，孔明述鲁。抑扬群致，宪章三五。昂昂高生，
纂我遐武。勿谓古今，建规易矩。

其九

自昔索居，沈沦西藩。风马既殊，标榜莫缘。开通有运，
暗遇当年。披衿暂面，定交一言。

其十

谘疑秘省，访滞京都。水镜叔度，洗吝田苏。望仪神婉，
即象心虚。悟言礼乐，采研《诗》书。

其十一

履霜悼迁。抚节感变。嗟我年迈。迅逾激电。进乏由赐。
退非回宪。素发掩元。枯颜落蒨。

其十二

文以会友，友由知己。诗以明言，言以通理。盼坎迷流，
觌《艮》暗止。伊尔虬光，肆鳞曲水。